สกู๊ป : ครม. เพิ่มวันสำคัญประดับธงชาติ
สกู๊ป : ครม. เพิ่มวันสำคัญประดับธงชาติ

   คณะรัฐมนตรี มีมติเห็นชอบเพิ่มวันสำคัญประดับธงชาติไทย ให้ปวงชนชาวไทยถวายความจงรักภักดี พร้อมปรับเปลี่ยนยกเลิกการใช้ และประดับธงชาติ ให้สอดคล้องกับมติ ครม. ที่มีการยกเลิกวันสำคัญ ตามสถานการณ์ที่เปลี่ยนแปลงไป 

  ในช่วงปลายเดือนกรกฎาคม เป็นช่วงเวลามหามงคลที่ปวงชนชาวไทยทุกคน สามารถถวายความจงรักภักดี เพราะมีวันสำคัญที่เวียนมาบรรจบอีกวาระหนึ่ง นั้นคือ วันเฉลิมพระชนมพรรษาของสมเด็จพระเจ้าอยู่หัว

     เพื่อให้ประชาชนคนไทยทุกคนร่วมกันถวายความจงรักภักดี คณะรัฐมนตรีมีมติเห็นชอบตามที่สำนักปลัดสำนักนายกรัฐมนตรี ได้เสนอร่างระเบียบสำนักนายกรัฐมนตรีว่าด้วยการใช้ การชัก หรือการแสดงธงชาติ และธงของต่างประเทศในราชอาณาจักร เพื่อการแก้ไขเพิ่มเติมระเบียบดังกล่าว ฉบับ พ.ศ.2529 ให้สอดคล้องกับประกาศสำนักนายกรัฐมนตรี ครม.วันที่ 11 กรกฎาคม 2560

    โดยยกเลิกการใช้และประดับธงชาติ ในวันที่ 5 พฤษภาคม วันฉัตรมงคล รวม 1 วัน พร้อมให้เพิ่มเติมการกำหนดโอกาส และวันพิธีสำคัญให้ชักและประดับธงชาติ ดังนี้ วันเฉลิมพระชนมพรรษาของสมเด็จพระเจ้าอยู่หัว วันที่ 28 กรกรฎาคม และวันที่ 29 กรกรฎาคม รวม 2 วัน

วันพระราชทานธงชาติไทย วันที่ 28 กันยายน รวม 1 วัน ทั้งนี้ วันพระราชทานธงชาติไทย เป็นวันที่ระลึกซึ่งกำหนดให้มีปีนี้เป็นปีแรก จึงกำหนดให้ประดับธงชาติไทย แต่ไม่ได้กำหนดให้เป็นวันหยุดราชการ

 กำหนดให้แก้ไขเพิ่มเติมให้กำหนดโอกาสและวันพิธีสำคัญให้ชักและประดับธงชาติ จากเดิมวันเฉลิมพระชนมพรรษาพระบาทสมเด็จพระปรมินทรมหาภูมิพลอดุลยเดช  วันที่ 5-6-7 ธันวาคม รวม 3 วัน เป็นวันคล้ายวันเฉลิมพระชนมพรรษาพระบาทสมเด็จพระปรมินทรมหาภูมิพลอดุลยเดช วันชาติ และวันพ่อแห่งชาติ วันที่ 5-6 ธันวาคม รวม 2 วัน

      อย่างไรก็ตาม ก่อนหน้านี้ คณะรัฐมนตรีให้เพิ่มเติมกำหนดโอกาสและพิธีสำคัญให้ชักและประดับธงชาติได้แก่ วันที่ 28 กรกฎาคมของทุกปี เป็นวันเฉลิมพระชนมพรรษาของสมเด็จพระเจ้าอยู่หัว และวันที่ 13 ตุลาคมของทุกปี เป็นวันคล้ายวันสวรรคตของพระบาทสมเด็จพระปรมินทรมหาภูมิพลอดุลยเดช เป็นวันสำคัญของชาติ และให้ทั้ง 2 วันดังกล่าวเป็นวันหยุดราชการประจำปีด้วย